**Zápis z kontroly**

 Dozorná rada pozemkového spoločenstva Bývalí urbarialisti obce Lokca, IČO 30231698 v rámci svojej činnosti vykonala v dňoch 25.08.2017 až 30.08.2017 výberovým spôsobom metodickú kontrolu hospodárenia v období od 01.01.2017 do 30.06.2017 so zameraním na:

1. vedenie účtovnej dokumentácie vrátane súvisiacich dokumentov
2. personálne a mzdové náležitosti zamestnancov spoločenstva
3. agendu PO a BOZ
4. evidenciu ťažby a predaja dreva
5. evidenciu obnovy lesa
6. tvorba finančných fondov a rezerv
7. využívanie majetku pozemkového spoločenstva
8. vnútroorganizačné riadenie spoločenstva
9. náklady na ťažbárov
10. efektivita predaja dreva

Dozorná rada neskúmala opodstatnenosť výdavkov, správnosť účtovania a ani finančné hospodárenie pozemkového spoločenstva.

**Kontrolné zistenia dozornej rady:**

K bodu 1):

* v dodacom liste k faktúre č. 17000021- predaj dreva spoločnosti Cubínek, s.r.o. je oproti rovnopisu založenému v evidencii predaja dreva prepisovaná cena zo 72 € na 70 € / plm,

Pri prejednávaní zápisu zdôvodnené tým, že odberateľ po zistení kvalitatívnych vád odmietol pôvodne dohodnutú cenu 72 €/m3 a bol ochotný akceptovať maximálne 70 €/ m3. Predseda následne o tom informoval účtovníčku, ktorá cenu v dodacom liste upravila a takto aj vystavila faktúru. Predseda zabudol túto cenu prepísať aj v rovnopise dodacích listov v ním vedenej evidencii predaja.

* v účtovanej sume na faktúre č. 17000101 - predaj dreva odberateľovi Jozef Žuffa nie sú zahrnuté všetky položky obsiahnuté v súvisiacom dodacom liste z 05.07.2017, pôvodne 05.05.2017. Potenciálny rozdiel v neprospech spoločenstva je 385,48 €.

Pri prejednávaní zápisu zo strany predsedu po konzultácii s účtovníčkou odmietnuté ako údajne nesprávny názor dozornej rady, neskôr akceptované s tým, že rozdiel bude finančne vysporiadaný,

* dodacie listy ako podklady k faktúram a teda súčasť účtovníctva sú vo všeobecnosti pomerne neprehľadné a ťažko čitateľné, čo je v rozpore so zákonom o účtovníctve, konkrétne § 8 ods. 1 tohto zákona

|  |
| --- |
|  |
|  | ***(1) Účtovná jednotka je povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov.*** |

K bodu 2):

* z personálnej a mzdovej agendy nie je jasné na základe akých ukazovateľov sú vypočítavané mzdy u ťažbárov. V pracovných zmluvách majú určenú mzdu 345 € mesačne. O práci týchto zamestnancov za príslušný mesiac je spracovaný výkaz vykonaných prác v členení:

 a, úkolová ťažba dreva (1; 1,33; 2; 2,5 €/plm na zamestnanca),

 b, fixná platba 40€/8 hod. pri iných prácach

 c, vývozka palivového dreva 3,32 €/hod.

 Podľa údajov mzdového listu je im nakoniec vyplácaná minimálna mzda 435 € + prémie.

Pri prejednávaní zápisu bolo zo strany účtovníčky vysvetlené, že vykázaná čistá úkolová mzda je upravená príslušným koeficientom na hrubú mzdu a táto je nakoniec vyplácaná ako minimálna mzda s dopočítaním do hrubej úkolovej mzdy ako prémie. Je to z toho dôvodu, že informačný systém na spracovanie miezd nedovolí kombinovať mesačnú minimálnu mzdu s úkolovou mzdou,

* zamestnanci vykonávajúci ťažbu dreva nemajú v pracovných zmluvách a ani ako prílohu k pracovnej zmluve uvedený spôsob odmeňovania, ktorý bol schválený výborom pozemkového spoločenstva, teda úkolovú mzdu a s ktorým by boli preukázateľne oboznámení,
* obdobne nie je jasný výpočet mzdy u hájnika a p. Dudášika. V pracovných zmluvách majú uvedenú odmenu 2,90 €/hod. brutto čo nezodpovedá odmene schválenej výborom spoločenstva,
* dozornej rade neboli ako podklady k mzdám k dátumu začatia kontroly predložené uznesenia VZ, resp. výboru o určení výšky odmeny pre predsedu výboru, účtovníčku a lesného hospodára. Dozorná rad má za to, že všetky podklady k mzdám a odmenám majú byť uložené pri mzdovej agende zamestnancov buď v origináli, resp. ak ich účinnosť je dlhšia ako jeden kal. rok tak vo forme fotokópie z príslušného výpisu uznesenia. Schválenie uznesenia a jeho evidovanie v zápisnici nie je podkladom pre spracovanie miezd, ale je podkladom pre vypracovanie či zmenu pracovnej zmluvy, resp. rozhodnutia (oznámenia) o mzde,
* všetky pracovné zmluvy majú právnu vadu nakoľko nie sú okrem predsedu podpísané ďalším členom výboru napriek tomu, že ide o právny úkon na ktorý sa vyžaduje písomná forma,
* pozemkové spoločenstvo nemá uzavreté žiadne dohody o hmotnej zodpovednosti, čo z hľadiska vymáhania eventuálnej škody nie je dobré najmä čo sa týka osôb manipulujúcich s finančnou hotovosťou, stravnými lístkami a dopravnými prostriedkami.

K bodu3):

* spoločenstvo má vedenú dokumentáciu PO a BOZ. Jej úplnosť vzhľadom na odborné špecifiká dozorná rada nedokáže posúdiť.

K bodu 4):

* v kontrolovanom období evidencia ťažby dreva nebola osobitne vedená a neboli predložené žiadne číselníky vyťaženého dreva. Suma vyťaženého dreva sa dá zistiť iba sčítaním údajov z výkazov o práci ťažbárov v príslušných mesiacoch. Tieto údaje k dátumu začatia kontroly neboli verifikované predsedom ani žiadnym členom výboru a ani samotným zamestnancom. Po upozornení ich, ako potvrdenie skutočného objemu ťažby v sledovanom období, podpísal predseda a Ján Bombjak. Napriek tomuto potvrdeniu však v súvislosti s nevykonanou inventarizáciou vyťaženého a nepredaného dreva k 31.12.2016 nie je možné hodnoverne vyčísliť efektivitu zhodnotenia vyťaženej drevnej hmoty a ani konfrontovať množstvo vyťaženého dreva s objemom predaja,

K bodu 5):

* evidencia obnovy lesa a vyznačovania ťažby je vedená. Podľa názoru dozornej rady je potrebné zvýšiť jej prehľadnosť a  vyhodnocovať na mesačnej báze. Pri vyznačovaní ťažby uvádzať počet vyznačených stromov.

K bodu 6):

* pozemkové spoločenstvo vytvára rezervný fond. Jeho tvorba však nie je zákonom predpísaná. Iné finančné fondy ani rezervy nie sú tvorené, čo je chyba nakoľko z dôvodu zamestnávania zamestnancov je pozemkové spoločenstvo povinné tvoriť sociálny fond.

K bodu 7):

* dozornej rade napriek žiadosti neboli zo strany výboru k dátumu začiatku kontroly predložené žiadne zmluvy vzťahujúce sa k nájmu majetku spoločenstva. Zmluvy boli následne predložené pri prejednávaní zápisu dňa 04.09.2017. Dozorná rada vzhľadom na hodnotu prenajímaného majetku (rámová píla - gáter, vysokozdvižný vozík, rozmetačka-omietačka a pozemok) a platené preddavky za el. energiu hodnotí nájom pre p. Jozefa Žuffu pre spoločenstvo za nevýhodný nakoľko nájomné nedosahuje ani výšku možných odpisov a účtovaná čiastka za el. energiu je nižšia ako platené preddavky. Dozorná rada taktiež poukazuje na fa. č. 17000096 a 17000097, ktorými bola účtovaná ťažba dreva iným subjektom (Feja Martin a Račák Ján) s fakturáciou 10, 47 € za m3, čo nepokrýva skutočné náklady na ťažbárov (viď k bodu 9).

K bodu 8):

* dozorná rada konštatuje, že k 30.06.2017 nebolo vykonané rozdelenie úloh jednotlivým členom výboru a pozemkové spoločenstvo nemá prijaté žiadne uznesenie, ktorým by bol definovaný konflikt záujmov. Z uvádzaného dôvodu je potom na predsedovi výboru aby tento podpisoval a schvaľoval všetky dokumenty týkajúce sa agendy pozemkového spoločenstva.

K bodu 9):

**Náklady na ťažbárov:**

Drevo spracované ťažbármi v období-

* Svetlák 1-2/2017
* Balák 1-6/2017
* Bombjak 1-6/2017
1. ťahanie – 214,28 m3
2. ťažba – 1120,15 m3

**Spolu - 1334,43 m3**

Ďalšie výkony:

1. vývozka paliva - 355,24 €
2. Iné práce spolu - 2 000,00 €

**Spolu - 2 355,24 €**

∑ hrubej mzdy po odpočítaní vývozky a iných prác zvýšená o podiel dovolenky a nemocenského pripadajúci na ťažbu dreva (70%)........................................................8 455,08 €

Hrubá mzda ťažbárov k spracovanému drevu/m3.....................................6.34 €

Cena práce vzťahujúca sa k spracovaniu dreva...8 455,08 x 1.352.....11 431.27 €

**Cena práce vzťahujúca sa k spracovaniu dreva/m3 .................................8,57 €**

**Podiel odpisov na traktor v prepočte na m3 spracovaného dreva...... ......4,58 €**

Náklady na PHM, opravy servis a náhradné diely na traktor, mot. pílu

a iné pre ťažbárov spolu.........................................................................2591,76 €

**Náklady na PHM, opravy servis a náhradné diely na traktor,**

**mot. pílu a iné pre ťažbárov /m3............................................................1,94 €**

**Náklady pre spoločenstvo na m3 spracovaného dreva (ťažba, ťahanie)..15,09 € (bez správnej réžie)**

K bodu 10):

**Efektivita predaja dreva:**

Množstvo predaného dreva za 1-6/2017 podľa predložených faktúr:

Úžitkové........................................................ 1 310,87 m3

Palivové 113,5 priestorového metra t.j. ...........77,18 m3

Spolu ........................................................... 1388.05 m3

Tržby z predaja dreva spolu .........................80 676,46 €

Tržby za predaj palivového dreva ..................2 606,55 €

Tržby za predaj úžitkového dreva ................ 78 069,91 €

**Priemerná cena predávaného úžitkového dreva 59,55 €/m3**

V Lokci dňa...........................

 Peter Baľák, predseda dozornej rady..................................

 Ing. Anton Rabčan, člen dozornej rady...............................

 Ing. Vajdiar Eugen, člen dozornej rady................................

Za výbor pozemkového spoločenstva vzal na vedomie:

dňa....................... predseda výboru Peter Bombjak...................................

**Mimo zápis na vedomie:**

**Lehoty archivácie**

Najkratšie povinné minimálne lehoty pre uchovanie dokumentov sú dvojročné. Tie sa vzťahujú napríklad na uchovanie bežnej korešpondencie, riešenia škodových udalostí alebo dokumentov z nákupu strojov a zariadení. Päť rokov po strate ich platnosti sa musia archivovať záznamy zo zasadnutia riadiacich orgánov, výdajky a prevodovky, či evidencia pracovnej neschopnosti zamestnancov. Desať rokov sa musia odkladať knihy doručených a odoslaných faktúr, pokladničné doklady, zmluvy, ale aj výplatné listiny a dokumenty viažuce sa k nemocenskému poisteniu. Až 50 rokov musia byť v archíve spoločenstva uložené mzdové listy zamestnancov.